KIRJALLINEN KYSYMYS E-3873/02 esittäjä(t): Ilda Figueiredo (GUE/NGL) komissiolle. Euroopan parlamentille esitetty Lagoa de Óbidosin liettymistä koskeva vetoomus nro 978/01.



Virallinen lehti nro 161 E , 10/07/2003 s. 0158 - 0159



KIRJALLINEN KYSYMYS E-3873/02 esittäjä(t): Ilda Figueiredo (GUE/NGL) komissiolle (10. tammikuuta 2003) Aihe: Euroopan parlamentille esitetty Lagoa de Óbidosin liettymistä koskeva vetoomus nro 978/01 Asukasyhdistys Bom Sucesso-Vau (Óbidos, Portugali), joka puolustaa Lagoa de Óbidosin ekosysteemiä, alueen runsasta luonnonperintöä ja väestön elämänlaatua, on lähettänyt Euroopan parlamentille vetoomuksen, joka koskee edellä mainitun alueen saastumista ja liettymistä sekä eräänlaisen täytetyistä hiekkasäkeistä koostuvan muurin rakentamista laguunialueelle dyynien suojelemiseksi. Myös Euroopan parlamentin vetoomusvaliokunta on pyytänyt komissiota ottamaan kantaa tähän asiaan. Pyydän siksi komissiota ilmoittamaan minulle kantansa asukasyhdistys Bom Sucesso-Vaun vetoomukseen, joka koskee Lagoa de Óbidosia. Margot Wallströmin komission puolesta antama vastaus (6. helmikuuta 2003) Komissio on jo vastannut kahteen otteeseen Bom Sucesson asukasyhdistyksen esittämään vetoomukseen nro 978/01 Óbidosin laguunin saastumisesta. Ensimmäisessä vastauksessaan komissio ilmoitti, että tutkittuaan vetoomuksen komissio katsoi tarpeelliseksi pyytää Portugalin viranomaisilta lisätietoja laguuniin laskettavan jäteveden käsittelystä verrattuna yhdyskuntajätevesien käsittelystä 21. toukokuuta 1991 annettuun direktiiviin 91/271/ETY(1). Lisäksi komissio ilmoitti, että vaikka laguuni sijaitseekin kansallisella luonnonsuojelualueella, aluetta ei välttämättä katsota yhteisössä erityisesti suojeltavaksi alueeksi. Komissio selvensi, että itse asiassa Óbidosin laguunia ei ole nimetty luonnonvaraisten lintujen suojelusta 2. huhtikuuta 1979 annetun direktiivin 79/409/ETY(2) 4 artiklan 1 kohdan mukaiseksi erityisesti suojeltavaksi alueeksi eikä luontotyyppien ja luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY(3) 4 artiklan 1 kohdan mukaiseksi yhteisön tärkeänä pitämäksi alueeksi. Toisessa vastauksessaan komissio ilmoitti, että Portugalin viranomaisten toimittamista selvennyksistä oli käynyt ilmi, että Bom Sucesson alueella asuu kaksisataa vakinaista asukasta ja että tilapäiset asukkaat mukaan luettuina asukkaita on vaihtelevasti alle kaksi tuhatta. Näin ollen tilanteeseen ei voi soveltaa yhdyskuntajätevesien käsittelystä 21. toukokuuta 1991 annetun direktiivin 91/271/ETY mukaisia velvoitteita, jotka koskevat jätevesien keräys- ja käsittelyjärjestelmiä. Komissio tarkensi vastauksessaan, että Portugalin viranomaiset olivat ilmoittaneet toteuttavansa parhaillaan toimia Óbidosin laguunin ennallistamiseksi ja rakentavansa neljä suurta ja kymmenen pientä jätevedenpuhdistuslaitosta, kaksikymmentäyksi nostolaitosta, kaksikymmentäneljä kilometriä laskuputkistoa ja yhden merenalaisen laskuputken. Viranomaisten mukaan järjestelmä toteutetaan vuoden 2004 loppuun mennessä, ja järjestelmän avulla laguunialueen jätevesille tehdään myös jälkikäsittely lukuun ottamatta merenalaisen laskuputken kautta mereen laskettavia jätevesiä, jotka puhdistetaan biologisesti. Bom Sucesson paikkakunnan osalta komissio ilmoitti, että Portugalin viranomaiset olivat ilmoittaneet nopeuttaneensa tarvittavien toimien toteuttamista siten, että toimet saataneen päätökseen kesällä 2003 eli vuotta ennen alkuperäisen suunnitelman mukaista määräaikaa. (1) EYVL L 131, 30.5.1991. (2) EYVL L 103, 25.4.1979. (3) EYVL L 206, 22.7.1992.